Document ID: 32008D0901

PADOMES LĒMUMS 2008/901/KĀDP
(2008. gada 2. decembris)
par neatkarīgu starptautisku izmeklēšanas misiju par konfliktu Gruzijā
EIROPAS SAVIENĪBAS PADOME,
ņemot vērā Līgumu par Eiropas Savienību un jo īpaši tā 13. panta 3. punktu un 23. panta 1. punktu,
tā kā:
(1)
2008. gada 1. septembrī Eiropadome pasludināja, ka Eiropas Savienība ir gatava iesaistīties, atbalstot jebkādus centienus, lai panāktu konfliktu mierīgu un ilgtspējīgu risinājumu Gruzijā, un ka tā ir gatava atbalstīt uzticības veidošanas pasākumus.
(2)
2008. gada 15. septembrī Padome atbalstīja ideju īstenot starptautisku neatkarīgu izmeklēšanu par konfliktu Gruzijā.
(3)
Par izmeklēšanas misijas vadītāju būtu jāieceļ Heidi TAGLIAVINI kundze,
IR NOLĒMUSI ŠĀDI.
1. pants
Neatkarīgās izmeklēšanas misijas vadītāja un pienākumi
1. Par neatkarīgās starptautiskās izmeklēšanas misijas par konfliktu Gruzijā, turpmāk “izmeklēšanas misija”, vadītāju laikposmam no 2008. gada 2. decembra līdz 2009. gada 31. jūlijam ir iecelta Heidi TAGLIAVINI kundze.
2. Izmeklēšanas misijas mērķis ir izmeklēt konflikta cēloņus un norisi Gruzijā, tostarp ņemot vērā starptautiskās tiesības (1), humanitārās tiesības un cilvēktiesības, kā arī izmeklēt apsūdzības šajā sakarā (2). Izmeklēšanas joma, proti, ģeogrāfiskā un laika ziņā, būs pietiekami plaša, lai varētu izzinātu visus iespējamos konflikta cēloņus. Ar izmeklēšanas rezultātiem ziņojumā iepazīstinās konfliktā iesaistītās puses, kā arī Padomi, Eiropas Drošības un sadarbības organizāciju (EDSO) un Apvienoto Nāciju Organizāciju (ANO).
3. Izmeklēšanas misijas vadītāja ir atbildīga par izmeklēšanas misijas izpildi. Viņa pilnīgi neatkarīgi lemj par izmeklēšanas misijas procedūrām un darba metodēm, kā arī par 2. punktā paredzētā ziņojuma saturu.
2. pants
Finansējums
1. Finanšu atsauces summa izmeklēšanas misijas īstenošanas izmaksu segšanai ir EUR 1 600 000 laikposmam no 2008. gada 2. decembra līdz 2009. gada 31. jūlijam.
2. Izdevumi, ko finansē no šā panta 1. punktā minētās summas, ir atbilstīgi no 2008. gada 2. decembra.
3. Izdevumus pārvalda vienīgi saskaņā ar procedūrām un noteikumiem, kurus piemēro Eiropas Kopienu vispārējam budžetam. Izdevumu pārvaldību veic, pamatojoties uz līgumu starp izmeklēšanas misijas vadītāju un Komisiju.
4. Izmeklēšanas misijas vadītāja atskaitās Komisijai par visiem izdevumiem.
3. pants
Izmeklēšanas misijas sastāvs un struktūra
Izmeklēšanas misijas struktūru nosaka misijas vadītāja. Izmeklēšanas misijas sastāvā ir atzīti eksperti, jo īpaši juristi, vēsturnieki, militārpersonas un eksperti cilvēktiesību jomā.
4. pants
Izvērtēšana
Padome pirms 2009. gada 31. jūlija izvērtē šā lēmuma īstenošanu.
5. pants
Stāšanās spēkā un darbības termiņa beigas
Šis lēmums stājas spēkā tā pieņemšanas dienā.
Tas zaudē spēku 2009. gada 31. jūlijā.
6. pants
Publicēšana
Šo lēmumu publicē Eiropas Savienības Oficiālajā Vēstnesī.
Briselē, 2008. gada 2. decembrī

Labels: 18
13
15
5